משקפי שמש לעונה החמה
טום, אתה עושה לי את זה
באתי, ראיתי, הסתנוורתי צילום: דיסקוורד בשבוע האופנה - מילאנו
משקפי שמש לעונה החמה |
עודכן 02:58 09/03/2014
ביומיים וחצי הספקתי להסתובב במילאנו עם יותר מדי פחמימות בגוף, ללבוש בעיקר בגדים שחורים, לנשום את אותו אוויר בחלל עם דין ודן (המעצבים של בית דיסקוורד) ולגלות מי באמת מעצב את משקפי השמש של טום פורד. קפצו פנימה
נאמר ויש לכם מטרה - להיראות אופנתיים. להיתפס כאנשים שיש להם מושג ירוק של הבנה בטרנדים העכשוויים. ללבוש את הבגדים הנכונים, להשתחל לנעליים הנכונות, לאחוז בתיק הנכון. אז מה אתם עושים כדי להשיג את המטרה? ובכלל, מה באמת צריך כדי להיראות אופנתיים, מה באמת עושה אותנו נכונים יותר, מהן הבחירות המדויקות ומי קובע מה נכון? יותר מדי שאלות שכולם שואלים כבר שנים ונדמה לי שמצאתי את התשובה ברגע אחד. ומי היה מאמין? היא עמדה לנגד עיניי כל הזמן.
הסוד האמיתי של עולם האופנה
ארבע שעות טיסה, יומיים וחצי של שוטטות ברחובות מילאנו, קפיצה ממוקדת לארבעה בוטיקים יוקרתיים (טום פורד, רוברטו קוואלי, דיסקוורד וחנות אופטיקה שמחזיקה את משקפי השמש של המותגים הכי נחשקים בעיר) ותצוגה אחת של בית אופנה נחשק הובילו אותי לתשובה הברורה - זה לא הבגדים שעושים את האדם, זה המשקפיים. הרי לא ממש משנה איזה מותג מתנוסס על החולצה שאתם לובשים. גם לא משנה כמה יוקרתי השעון שאתם עונדים או מי חתום על סוליית הנעל שעליה אתם דורכים. כרטיס הביקור האמיתי שלכם הוא מה שמונח לכם באמצע הפרצוף. פה זה מתחיל ופה זה גם נגמר.
אז איך זה באמת התחיל?
לתצוגת האופנה של בית דיסקוורד בניצוחם של התאומים דין ודן בשבוע האופנה של מילאנו, הגעתי אחרי שבועיים של מדידות מתישות בהן התלבטתי מה ללבוש. אז בדקתי, התייעצתי, מדדתי, התפשטתי, התלבשתי, תהיתי, בהיתי, שוב התפשטתי, קניתי, התחרטתי והגעתי להחלטה הכי נכונה - עד שלא ימצאו צבע יותר כהה משחור, הכי טוב שאלבש שחור. ומה יצא? שבמקום להיות סולידית, קרה שהשחור שלי היה נורא בולט כי כולם הגיעו באאוטפיטים נורא צבעוניים.
יומיים וחצי במילאנו ורק בגדים שחורים
אבל זה לא באמת מה שחשוב. אז מה כן? התצוגה. מסלול ארוך שיצא מתוך במה ענקית שעוצבה כמוסד לחולי נפש הציג את המראות הכי נכונים (כנראה) לחורף הבא - שמלות צמודות שאורזות ממש טוב את הגוף, שכמיות עם רכיסה כפולה שמונחות באלגנטיות כובשת על הכתפיים, נעליים דקיקות על עקבים בלתי אפשריים עם סגירה של מנעולים ואפילו צמידים רחבים ונוצצים שאוזקים את הידיים (מוסד סגור, או לא?) אבל רגע, גולת הכותרת היא כמובן משקפי השמש. הרי כבר הגענו למסקנה שלא ממש משנה מה לובשים או נועלים - אם אין לכם את האביזר הנכון שיושב באמצע הפנים, כל ההשקעה מיותרת. אז פחות או יותר כמו גובה העקבים, שלא ממש חשוב או משנה אם הם נוחים, כך גם עם משקפי השמש. מי שתהיה אמיצה (ועשירה) מספיק, תוכל להעמיס על עצמה משקפי שמש גדולים וכהים בסגנון ג'קי מעוטרים באבנים יקרות בעיצובים מסנוורים. עבור בית מרקולין, החברה שמייצרת את משקפי השמש של מעצבי העל, מדובר בהימור של ממש ורוב הסיכויים שאת המראות האלו נראה רק בהפקות אופנה, וכמובן, רק בחורף הבא.
משקפי שמש גדולים, שכמיות ובגדים הדוקים. חורף 2014-15 על פי דיסקוורד צילום: getty
עכשיו מחכים לכם עיצובים סופר נכונים לקיץ הקרוב של משקפי שמש שבאמת יכולים להתאים לכל אחד באופן אישי. איך זה? מאוד פשוט. בתי האופנה הגדולים ששיגעו אותנו עם טרנדים ומגמות עיצוב בלתי נגמרות, בעצם עשו עבורנו את העבודה הכי קלה כשזה מגיע לבחירת המשקפיים הנכונים לעונה - הכל מותר. הכל עובד. הכל נכון. ממש הכל. בית דיסקוורד מציעים לא מעט מסגרות במראה יוניסקס (כן, המילה הזו עוד מותרת לשימוש) אבל לצדם יש גם את המראה הקלאסי-אלגנטי. טום פורד ממשיך עם דגם האיקס המוצלח שנחשב לבסט-סלר בעולם כולו, אבל לצדו יש גם חידוש עם מסגרת חתולית ומסגרת עגולה - ללא ספק החידוש הכי מרענן לעונה החמה. גם עם רוברטו קוואלי אי אפשר לטעות - המראה הכללי מוקפד, מעודן, נובורישי מעט אבל גם מאופק וייחודי. וסוורובסקי, שדווקא לא ממהרים להעמיס על מסגרות המשקפיים את האבנים המסנוורות שלהם, מנסים לכבוש קהל חדש שקצת יותר בטוח בעצמו ולא זקוק לתוויות או ניצוצות כדי להרגיש מעודכן.
החתוליות של טום פורד צילום: יח"צ לוכסוויז'ן
העגולות של טופ פורד צילום: יח"צ לוכסוויז'ן
היוניסקס של דיסקוורד צילום: יח"צ לוכסוויז'ן
אלגנטיות יוקרתית. קוואלי צילום: יח"צ לוכסוויז'ן
חוויות קטנות שקורות רק במילאנו (או: סיפורים קצרים עם יותר מדי מידע)
> יותר משאני אוהבת בגדים ונעליים אני אוהבת את החוויה הקולינרית שמתלווה לקפיצות קטנות בחו"ל והתברר שהמראה של הדוגמניות הרזות שצועדות על המסלול רק פתחו לי את התיאבון. בארוחה אחת אכלתי סלט קפרזה, פיצה מרגריטה ופסטה ברוטב שמנת ופטריות כמהין. את משולש הפיצה האחרון ניגבתי ברוטב הפסטה שנותר בצלחת.
עודף פחמימות בגוף. ככה זה נראה
> בדרך לארוחת השחיתות הזו עצרתי בדוכן של מאכלים איטלקיים אותנטיים וזללתי פנזרוטי. למי שלא מכיר, מדובר במאפה מטוגן בשמן עמוק עם גוון זהבהב ומרקם קריספי המפיץ ריח מתקתק עם טעם אלוהי. מיד עם הביס הראשון הוא משחרר מתוכו זרם מבעבע של גבינות נמסות עם עקצוץ חמצמץ של עגבניות מבושמות בשום. א-מא!
ביסים של אושר. פנזרוטי
> ועוד משהו קטן על חזירות - בגלידרייה נחשבת בקרבת הדואומו המרכזית של מילאנו הגעתי למסקנה הבאה: לעולם אל תתפתו לקבל המלצה ממוכר גלידות שככל הנראה מאס בגלידות מתוקות. אתם עלולים למצוא את עצמכם מלקקים גלידת שוקולד מלוחה (ומגעילה בדיוק כמו שזה נשמע).
זה רק נראה טעים. גלידת שוקולד מלוחה
> בפגישה אישית שנערכה עם מאוריציוס מרקולין, הבעלים של בית מרקולין והאיש שעושה את החיבורים הנחשקים בין משקפי שמש למעצבי על, גיליתי שאת העיצובים של בתי האופנה המובילים עושים באמת המעצבים עצמם. נכון שטום פורד לא ממש יושב ומצייר את הסקיצות של משקפי השמש, אבל הוא מעניק את הטאץ' האישי שלו והאמירה הייחודית שמאפיינת את הקו המוביל לאותה עונה בבית האופנה. ככה זה בדיוק גם עם דין ודן לבית דיסקוורד.
> השואו רום המפואר והמפנק של מרקולין ממוקם בבניין עתיק בלב מילאנו. שנייה לפני שעליתי אליו אמרו לי שאני חייבת להציץ בחצר האחורית של הבניין וזה באמת היה מחזה שלא אשכח לעולם - ממש כמה צעדים מהאורבניות התוססת של מילאנו מסתתרת חצר מהאגדות עם קרני שמש ארוכות שחודרות מבעד לעצים, מדשאה ענקית ולהקת פלמינגו שמתגוררת שם. מזל שיש לי תמונה להוכחה.
ככה ממש - להקת פלמינגו בלב מילאנו
> באחת משדרות המותגים היוקרתיות של מילאנו ממוקמת חנות אופטיקה שמאגדת את כל מותגי מרקולין והיא בעצם לונה פארק של משקפי שמש שעושה חשק לצרוח מהתרגשות ולמדוד פשוט ה-כל. שם זה קרה לי - אחרי אינסוף מדידות התאהבתי בטום. טום פורד.
> ועוד אחת קטנה לפני פיזור: השירים שהרכיבו את הפלייליסט בתצוגת חורף 2014-15 של דיסקוורד חדרו לי מיד ללב. הקצב הנכון, המסרים שהסתננו אל תוך הטירוף שהתחולל שם על המסלול והמעבר המבריק בין מוזיקה עכשווית לבין מה שהיה כאן פעם מזמן - בין כל אלה נשאבתי אל תוך השיר הזה. תנו לו להתנגן בטחנות הרוח שמסתובבות אצלכם בראש ותתגלגלו איתו לקיץ מסוונר במיוחד עם משקפי השמש הנכונים (ולא משנה מה אתם לובשים).
>>> את משקפי השמש של טופ פורד, דיסקוורד, קוואלי וסוורובסקי מייבאים ומשווקים בלעדית חברת "לוכסויז'ן".
תודה על אירוח אופנתי בניחוח איטלקי.